קומפורט (אונייה)

קומפורט (Comfort, (T-AH-20)) היא אוניית בית חולים של צי ארצות הברית, אחת מתוך שתי אוניות בית החולים מסדרת מרסי (Mercy). היא נתונה למרותו של פיקוד ההובלה הימית של הצי.

==תולדות האונייה==
האונייה נבנתה במקור כמכלית נפט, אחת מבין 13 מכליות מסדרת סן קלמנטה. היא הושקה בשנת 1976 תחת השם רוז סיטי (Rose City). בשנת 1987 נרכשה על ידי צי ארצות הברית והוסבה לאוניית בית חולים ביחד עם האונייה האחות מרסי. משנת 1996 היא נושאת את שמה הנוכחי. נמל הבית שלה היה עד 2013 בולטימור שבמרילנד ומאז הוא בנורפוק שבווירג'יניה.

===משימות שבהן השתתפה האונייה===
האונייה מגיעה ל[[ניו יורק, 30 במרץ 2020]]
* מלחמת המפרץ (1991) - טופלו 700 מאושפזים ו-8,000 מטופלים אמבולטוריים ונערכו 337 ניתוחים
* סיוע למהגרים קובנים והאיטים בים הקריבי (1994)
* סיוע רפואי בעיר ניו יורק לאחר פיגועי 11 בספטמבר 2001
* מלחמת עיראק (2003) - טופלו באונייה 500 אנשי צבא ו-200 אזרחים עיראקים ונערכו בה 590 ניתוחים
* סיוע לנפגעי הוריקן קתרינה (2005) - טופלו באונייה 1,956 איש
* משימות של סיוע הומניטרי ב-12 מדינות במרכז אמריקה ודרום אמריקה, כולל טיפולי רפואה, רפואת שיניים והכשרת צוותים רפואיים מקומיים (2007)
* סיוע לנפגעי רעידת האדמה בהאיטי (2010) - טופלו 1,000 אזרחים ונערכו 850 ניתוחים
* סיוע הומניטרי בתשע מדינות במרכז אמריקה ובדרום אמריקה (2011)
* סיוע רפואי בפוארטו ריקו לאחר הוריקן מריה (2017)
* סיוע למדינות בדרום אמריקה שקלטו פליטים מן המשבר בוונצואלה (2018) - הוגש סיוע ל-27,000 איש ונערכו 599 ניתוחים
* סיוע לשירותי הרפואה בעיר ניו יורק במהלך מגפת וירוס הקורונה, החל מ-30 במרץ 2020.

האונייה וצוותה עוטרו במספר רב של עיטורים צבאיים בעקבות המשימות שמילאו.

==נתונים טכניים==
*הדחק במעמס מלא: 69,390 טון
* מידות: אורך - 273 מטר, רוחב - 33 מטר, שוקע - 10 מטר
* הנעה: 24,500 כוח סוס
* מהירות: 17.5 קשר
* טווח: 24,817 קילומטר
*חימוש: להגנה עצמית בלבד
*מנחת מסוקים

==מתקנים וצוות==
אולם [[אשפוז באונייה, 2018]]
צוות האונייה כולל 1,291 איש, מהם 77 ימאים אזרחים והיתר חיילי הצי, מהם 1,156 אנשי צוות רפואי. בהיותה מתקן רפואי כעיקרון אין מוצבים בה חיילים לוחמים.

כושר האשפוז של האונייה הוא 1,000 מיטות, מהן 80 מיטות לטיפול נמרץ, 280 מיטות לטיפול נמרץ ביניים ו-20 מיטות להתאוששות לאחר ניתוח. מצויים בה מחלקת מיון, 12 חדרי ניתוח, מחלקת רנטגן הכוללת גם מכשיר CT, יחידת פיזיותרפיה, יחידה לרפואת שיניים, יחידה לאופטומטריה, יחידה לצילום רפואי, מעבדה, בית מרקחת, יחידה לאספקה סטרילית ומחסן ציוד. כמו כן יש באונייה מכבסה, שני מתקנים להפקת חמצן וארבעה מתקנים לזיקוק מי שתייה ממי ים.

==ביקורת==
מבקרים טוענים כי האונייה והאונייה האחות שלה מרסי הן בעלות כושר רפואי גדול מדי עבור רוב המשימות הנדרשות מהן, פריסתן למשימה היא איטית, מהירותן איטית מדי וכושר התמרון שלהן נמוך ועל כן הן פגיעות להתקפות צבאיות (שהן אמנם אסורות על פי דיני המלחמה) ולהתקפות מצד טרוריסטים.

==קישורים חיצוניים==

* [https://www.nvr.navy.mil/SHIPDETAILS/SHIPSDETAIL_AH_20.HTML האונייה], באתר Naval Vessel Register
* [https://www.militaryfactory.com/ships/detail.asp?ship_id=USNS-Comfort-TAH20 על האונייה], באתר Military Factory
* [https://www.navy.mil/submit/display.asp?story_id=112575 USNS Comfort Receives Critical Supplies in Support of NYC COVID-19 Response], באתר צי ארצות הברית, 8 באפריל 2020
* [https://www.nbcnewyork.com/news/local/usns-comfort-arrives-in-nyc-monday-to-help-hospital-with-non-coronavirus-patients/2350317/ Crowds Greet USNS Comfort in NYC Monday; Ship to Help Hospitals With Non-Coronavirus Patients], באתר NBC New York, 30 במרץ 2020
* 

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:צי ארצות הברית: כלי שיט
קטגוריה:מכליות
קטגוריה:ארצות הברית: רפואה צבאית
קטגוריה:בתי חולים צבאיים